STIPENDIUM LOGOPEEDIA MAGISTRIÕPPEKS VENEMAA ÜLIKOOLIDES

KRISTJAN JAAGU STIPENDIUM KRAADIÕPPEKS VÄLISMAAL

**2020. aasta juhend**

Kinnitatud 09.06.2020 nr. 1-11.1/4667

**EESMÄRK, KÄSITLUSALA, VASTUTUS**

Juhendi eesmärk on sätestada 2020. aastal välja antavate logopeedia magistriõppe stipendiumite saamise ja kasutamise tingimused ja maksmise kord. Logopeedia stipendiumi antakse välja Kristjan Jaagu programmi kraadiõppe stipendiumi raames.

Kristjan Jaagu programmi rakendamist korraldab Sihtasutus Archimedes (edaspidi sihtasutus). Korraldamine hõlmab muuhulgas:

* programmi dokumentide õigeaegset ettevalmistamist ja vajalikku kooskõlastamist;
* informatsiooni vahendamist ja avalikustamist;
* taotlejate, stipendiaatide ja teiste seotud osapoolte nõustamist;
* taotlusvoorude läbiviimist, sh taotluste hindamise ja valiku korraldamist;
* stipendiumilepingute ettevalmistamist, sõlmimist ja lõpetamist, stipendiumi väljamaksmist, lepingute täitmise järelevalvet ja aruannete analüüsi;
* avalikkuse teavitamist.

Sihtasutus juhindub oma tegevuses programmi eesmärkidest, kinnitatud juhendist ja nõukogu ning Haridus- ja Teadusministeeriumi suunistest.

Juhendi koostamist ja täiendamist ning selles sätestatud stipendiumite eraldamist koordineerib sihtasutuse hariduse rahvusvahelistumise agentuuri riiklike kõrgharidusprogrammide büroo.

**TEGEVUSE KIRJELDUS**

STIPENDIUMI EESMÄRK JA ÜLDISED PÕHIMÕTTED

## Toetatakse logopeedia magistriõppe tasemeõpinguid tunnustatud ülikooli juures Venemaal (edaspidi magistriõpe).

## Magistriõppe tulemusel suureneb venekeelse ettevalmistusega logopeedide hulk Eesti haridusasutuses.

## Välisülikoolis õppimiseks makstakse stipendiumi, vajadusel on sellele lisaks võimalik taotleda lapsetoetust, õppekulude ja ravikindlustuse hüvitist.

## Stipendiumi määramise otsustab haridus- ja teadusministri 28. oktoobri 2019 käskkirjaga nr 1.1-2/19/297 moodustatud Kristjan Jaagu programmi nõukogu (edaspidi nõukogu).

NÕUDED STIPENDIAADILE

## Stipendiumi võib taotleda Eesti kodanik või siin pikaajalise elaniku elamisloaga viibiv isik, kes on taotluse esitamise hetkel Venemaa ülikooli magistriõppe tasemeõppesse vastu võetud või kellel on ülikooli kinnitus, et ta on vastuvõtuks vajalikud dokumendid esitanud.

## Stipendiumi saaja peab oskama eesti keelt määral, mis on nõutav Eesti haridusasutuses töötamiseks.

## Stipendiumi vastu võtnud isik (edaspidi stipendiaat) kohustub 12 kuu jooksul pärast väliskõrgkooli lõpetamist asuma tööle oma erialale ja kvalifikatsioonile vastaval ametikohal Eesti haridusasutuses ja töötama seal vähemalt 36 kuud.

## Eestis töötamise kohustuse täitmata jätmisel muutub makstud stipendium laenuks ja tuleb kokkulepitud perioodi jooksul tagasi maksta. Tagastamisele kuuluvat summat vähendatakse proportsionaalselt Eestis töötatud ajaga.

STIPENDIUMI SUURUS

## Stipendiumi makstakse 12 kuul aastas nominaalse õppeaja lõpuni, kuid mitte rohkem kui 24 kuud õpingute jooksul kokku. Kui stipendiaat on stipendiumi määramise ajal juba õpinguid alustanud, rahastatakse ainult nominaalaja lõpuni jäänud perioodi.

## Õppimise perioodil makstakse magistrandile stipendiumi, mille suuruseks on 35,5 eurot iga välismaal viibitud päeva kohta (so keskmiselt 1080 eurot kalendrikuu kohta).

## Kui stipendiaat viibib aktiivse õppetöö perioodil pikaajaliselt Eestis, makstakse selle perioodi eest stipendiumi elamiskulu osa 350 eurot kuus.

## Lisaks sisaldab stipendium kahte Eesti ja Venemaa vahelise sõidu kulu ühikuhinna alusel ühes õppeaastas. Sõidukulu suurus sõltub stipendiaadi kodukoha ja õppekoha vahelisest vahemaast. Vahemaa arvestamisel kasutatakse Euroopa Komisjoni veebipõhist kalkulaatorit: <http://ec.europa.eu/programmes/erasmus-plus/tools/distance_en.htm>

### Õpirände sõidutoetuse ühikuhindadel kasutatakse 5 astet:

|  |  |  |
| --- | --- | --- |
|  | Distants linnast linna  (üks suund)[[1]](#footnote-1) | Stipendiumi sõidukulu osa edasi-tagasi reisi kohta |
| 1 | 100 – 499 km | 180 eurot |
| 2 | 500 – 1999 km | 275 eurot |
| 3 | 2000 – 2999 km | 360 eurot |
| 4 | 3000 – 3999 km | 530 eurot |
| 5 | 4000 – 7999 km | 820 eurot |

MUUDE KULUDE HÜVITAMINE

## **Õppekulude** katmist on võimalik taotleda juhul, kui väliskõrgkoolis ei ole võimalik tasuta õppida. Taotletava õppekulu suurus näidatakse ära taotluses. Õppekulu katmise ülempiiriks on üldjuhul 10 000 eurot aastas.

## Õppekulude katmise aluseks on üldjuhul vastuvõtva kõrgkooli poolt sihtasutuse nimel väljastatud arve, kus on toodud õppija andmed ja õppeaasta, mille eest arve on esitatud.

## Hüvitist saab taotleda samade **ravikindlustuskulude** katmiseks, mida katab Eesti Haigekassa kindlustus Eestis õppivatel üliõpilastel. Ravikindlustusele lisanduvaid kindlustusi (sh reisikindlustus, hambaravikindlustus vm) ei hüvitata.

## Stipendiaadil on võimalik taotleda oma alaealise lapse ravikindlustuse kulude hüvitamist juhul, kui laps elab koos vanemaga välismaal ja välisriik ei kata lapse ravikindlustust ning kui Eesti Haigekassa kindlustus välisriigile ei laiene.

## Stipendiaadi ja tema alaealise lapse ravikindlustuse kulud hüvitatakse kuludokumentide alusel. Hüvitise määramiseks tuleb ravikindlustuse puudumist tõendada. Kulu hüvitatakse arve, kindlustuspoliisi ning arve tasumist tõendava dokumendi alusel.

## Alaealisi lapsi kasvatavale stipendiaadile makstakse õppe nominaalaja kestel **lapsetoetust**, mille suuruseks on 200 eurot kuus ühe lapse kohta, mille eest maksab sihtasutus täiendavalt tulumaksu.

## Toetuse taotlemiseks tuleb lapse sünnitunnistuse koopia esitada enne stipendiumilepingu sõlmimist. Õpingute ajal sündinud lapse sünnitunnistuse koopia tuleb saata sihtasutusele esimesel võimalusel. Lapsetoetust ei maksta tagasiulatuvalt, vaid alates sünnitunnistuse esitamise kuupäevale järgnevast kuust.

## Lapsetoetust makstakse täiskoormusega õppivale stipendiaadile 12 kuul aastas olenemata sellest, kas laps viibib välismaal või Eestis.

## Stipendiaadiga kaasas olevate alaealiste laste sõidukulu hüvitatakse kuni kahe edasi-tagasi reisi eest aastas lapse kohta. Laste reisi toimumist tuleb tõendada. Laste reiside kulu hüvitatakse stipendiumi sõidukulu osa määras suurendades lastega reisiva stipendiaadi stipendiumi laste sõidukulu võrra. Hüvitise taotlemiseks on vajalik eelnev kokkulepe sihtasutusega.

TAOTLEMINE

## Stipendiumitaotlusi võetakse vastu üks kord aastas. Taotluste esitamine toimub 2020. aastal jooksvalt. Taotlusi saab esitada alates 7. juulist. Taotlusi koos nõutud lisadokumentidega võetakse vastu kuni 31. augusti õhtuni (hiljemalt 23:59).

## Stipendiumitaotlus koos kõigi nõutud lisadokumentidega tuleb esitada elektroonilise taotluskeskkonna kaudu (www.archimedes.ee/taotlused). Taotluste esitamise võimalus avaneb üks kuu enne taotluste esitamise tähtaega.

## Taotleja peab tähtaegselt esitama järgmised dokumendid:

### taotlusvorm, sh motivatsioonikiri;

### õpingute esialgne plaan (õppekava, spetsialiseerumise suund, kõrvaleriala vm);

### ülevaade bakalaureusetööst või õpingute jooksul koostatud uurimistööst;

### kinnitus väliskõrgkooli vastuvõtmise/õppimise kohta või väliskõrgkooli kinnitus selle kohta, et vastuvõtuks vajalikud dokumendid on esitatud (esitada skaneerituna);

### õppekulude suurust tõendavad dokumendid (esitada skaneerituna).

## Kõik dokumendid tuleb laadida taotlussüsteemi. Sihtasutusel on õigus kontrollida üleslaetud dokumentide vastavust originaalidele.

VALIKU ALUSED

## Konkursi tingimustele vastavaid taotlusi hindavad üks valdkondlik ekspert (punktides 26.1, 26.3, 26.4 toodud aspektides) ja üks Eesti ENIC/NARIC keskuse ekspert (punktis 26.2 toodud aspektis). Taotluse juures hinnatakse:

### bakalaureusetöö/varasema uurimistöö taset (lisatud ülevaate alusel);

### väliskõrgkooli kvalifikatsiooni tunnustamist Eestis (hindab ENIC/NARIC keskus);

### õpingute maksumust;

### motivatsioonikirja läbimõeldust ja veenvust.

## Sihtasutusel on õigus kontrollida taotleja eesti keele oskust.

## Stipendiaadi rahastamise otsuse teeb Kristjan Jaagu nõukogu eksperthinnangute alusel.

## Hindamisprotseduur võtab aega kuni 30 päeva alates taotluse esitamise kuupäevast.

LEPINGU SÕLMIMINE JA STIPENDIUMI MAKSMINE

## Sihtasutus sõlmib enne õpingute algust stipendiaadiga lepingu, mis sätestab stipendiumi suuruse ja stipendiumi kasutamise tingimused.

## Iga-aastane stipendium makstakse välja kahe osamaksena:

### esimene osamakse, mis sisaldab 50% õppeaasta stipendiumist, kantakse üle hiljemalt üks kuu enne sügissemestri õpingute algust, välja arvatud juhul, kui selleks ajaks ei ole väliskõrgkooli vastuvõtmise kinnitus esitatud või stipendiumileping sõlmitud;

### teine osamakse kantakse üle üldjuhul veebruaris, peale vahearuande esitamist ja sihtasutuse poolt kinnitamist.

## Sihtasutus teeb järgneva osamakse vaid juhul, kui stipendiaadi kohustused on täidetud ja edasijõudmine õpingutes on tõendatud.

STIPENDIUMI KASUTAMISE TINGIMUSED

## Stipendiaat kohustub alustama või jätkama õpinguid taotluses toodud väliskõrgkooli juures ja lõpetama sama kõrgkooli, kui seda ei takista tervislikud, perekondlikud või muud temast sõltumatud asjaolud.

## 90 päeva jooksul kõrgkooli lõpetamisest tuleb stipendiaadil esitada lõpetamist tõendavad dokumendid (nt diplomi koopia või kinnituskiri kraadi omistamise kohta).

## Õpingute ajal on stipendiaadil õigus taotleda akadeemilist puhkust ning lõpetamise tähtaja pikendamist.

### Akadeemilisele puhkusele jäämisest peab stipendiaat sihtasutust teavitama hiljemalt 30 päeva pärast selle algust. Akadeemilise puhkus ajal stipendiumi ei maksta.

### Magistriõpingute tähtaega on võimalik pikendada ühe aasta võrra ilma stipendiumi pikenemiseta. Vastava taotluse koos põhjenduse ning planeeritava lõpetamise ajakavaga esitab stipendiaat juhendaja kinnitusega.

### Kui stipendiaat katkestab õpingud ennetähtaegselt, võib sihtasutus nõukogu otsusega stipendiumi pooles ulatuses tagasi nõuda, välja arvatud juhul kui lepingus märgitud kohustuste täitmist takistasid tõendatud tervislikud, perekondlikud või stipendiaadist sõltumatud asjaolud.

## Stipendiaat on kohustatud kandideerima 12 kuu jooksul pärast väliskõrgkooli lõpetamist oma erialale ja kvalifikatsioonile vastavale ametikohale Eesti haridusasutuses ning töötama nimetatud kohal vähemalt 3 aastat.

### Stipendiaat kohustub töötama pärast väliskõrgkooli lõpetamist kolm aastat Eestis ka juhul, kui tal on juba lõpetamise ajal asutusega kehtiv tööleping.

### Stipendiaadil on õigus töökohta vahetada. Sellisel juhul tuleb sihtasutust teavitada 30 päeva jooksul pärast töösuhte muutumist. Kokku tuleb töötada kvalifikatsioonile vastaval ametikohal Eestis 3 aastat.

## Kui stipendiaat ei asu nõutud aja jooksul pärast õpingute lõpetamist Eestisse tööle, kohustub ta stipendiumi tagastama. Tagastamisele kuuluvat summat vähendatakse proportsionaalselt Eestis töötatud ajaga.

## Sihtasutusel on õigus stipendiumi eraldamise otsus üle vaadata ja makstud stipendium täielikult või osaliselt tagasi nõuda juhul kui:

### aruandeid või kuludokumente ei esitata õigeaegselt;

### selgub stipendiaadi kooskõlastamata pikaajaline viibimine Eestis õppetöö ajal;

### selgub stipendiumi mittesihipärane kasutamine muu moel.

ARUANDLUS

## Iga õppeaasta keskel, hiljemalt 1. veebruariks, peab stipendiaat esitama sihtasutusele kinnituskirja väliskõrgkoolis õppimise jätkumise kohta (skaneerituna).

## Igal õppeaastal hiljemalt järgmise õppeaasta 1. oktoobriks, peab stipendiaat esitama sihtasutusele õppeaasta aruande, mis on järgmise õppeaasta stipendiumi ülekandmise aluseks. Aruandele peab olema lisatud:

### õppetulemuste ülevaade (skaneerituna);

### kinnituskiri väliskõrgkoolis õppimise jätkamise kohta (skaneerituna).

## Stipendiaat, kelle õpinguid on pikendatud üle õpingute nominaalaja, on kohustus esitada aruandeid õpingute edenemise kohta samadel alustel.

## Sihtasutusel on õigus kontrollida skaneeritud dokumentide vastavust originaalidele.

## Juhul kui aruannet ei esitata ka pärast korduvaid meeldetuletusi või kui selgub stipendiumi mittesihipärane kasutamine, on stipendiaat kohustatud stipendiumi osaliselt või täies mahus tagasi maksma.

## Stipendiaat kohustub nimetama asjakohastes dokumentides ja sõnavõttudes õpingute toetajatena Kristjan Jaagu programmi, Haridus- ja Teadusministeeriumi ning sihtasutust.

STIPENDIUMI KASUTAMISEST TEAVITAMISE KORD

## Stipendiaatide nimekiri avalikustatakse sihtasutuse kodulehel.

1. Juhul, kui kalkulaatoriga saadud distants langeb vahemikku 499-500 km, 1999-2000 km jmt, ümardatakse saadud tulemus ühikuhinna määramise eel täisarvuni. [↑](#footnote-ref-1)